**Referat af bestyrelsesmøde i KS Klubben d. 31. maj 2023**

**Til stede:** Lone Hanberg Sørensen, Dorte Abildskov, Jette Raalskov, Marianne Dammand Iversen, Marie Louise Bro Pold, Helene Uller-Kristensen (via Teams), Lenore Messick, Ellen Bernadette Noer   
**Afbud**: Tinna Meyer

**Referent**: Ellen Noer

**Dagsorden:**

1. Godkendelse af referat
2. Referent
3. Info fra TR-gruppen
4. Næste arrangement
   1. Forum besøg d. 22.6. – Tinna og Lone opdaterer
   2. Engelsk kursus - Lenore opdaterer
   3. Andre tiltag vi skal tænke i - alle overvejer
5. Næste nyhedsbrev – emner og tidspunkt - Marianne
6. Eventuelt

**Vedr. punkt 1: Referat godkendt**.

**Vedr. punkt 2: Referent**Ellen er referent d.d., navnet på referent udsendes fremover sammen med dagsorden, og man kan naturligvis bytte indbyrdes.

**Vedr. punkt 3: Info fra TR-gruppen**

Lønforhandlingerne har været i fuld gang og er ved at være afsluttet. En af udfordringerne denne gang var at AC-TAP lønaftalen på AU blev opsagt forud for lønforhandlingerne. Det betyder, at der pt. ikke er faste takster for kvalifikationstillæg og engangsvederlag for AC-TAP (men korrespondenternes lønaftale gælder fortsat). Der kan derfor være forskel på beløbenes størrelse, alt efter hvor man er ansat på AU. ACs fælles tillidsrepræsentanter er i dialog med universitetsdirektøren med henblik på at indgå en ny aftale.

AUs fælles retningslinjer for distancearbejde er blevet drøftet i samarbejdsudvalgene, og blev evalueret på HSUs møde i maj. Retningslinjerne har været gældende i et års tid og den samlede vurdering var, at de fungerer efter hensigten de fleste steder. Som udgangspunkt er det ens ledelse, som bestemmer de lokale udmøntninger af retningslinjerne, og der kan derfor være forskellige praksisser og muligheder for distancearbejde. AUs retningslinjer for distancearbejde kan findes her: <https://medarbejdere.au.dk/administration/hr/rekruttering-og-ansaettelse/hjemmearbejde>

**Vedr. punkt 4: Næste arrangement**

1. Forum-besøg d. 22.6: Der er pt. 15 tilmeldt Forum-rundvisning og efterfølgende spisning i kantinen på 4. sal i Skejby Nord.
2. Engelsk-kursus: På AU’s sprogportal er der nu link til tilmelding til English Kickstart. Lone gjorde opmærksom på, at man ved tilmelding bliver bedt om diverse input til, hvordan man anvender engelsk i hverdagen, som godt kan tage lidt tid, og som der med fordel kan gøres opmærksom på på hjemmesiden, inden man påbegynder sin tilmelding.
3. Andre tiltag vi skal tænke i: Af mulige fremtidige arrangementer blev foreslået et arrangement omkring ChatGPT-robotten og hvilke muligheder og udfordringer der ligger i AI og denne teknologi, hvordan dette kan bruges kommunikativt og hvilken betydning det vil kunne skabe i vores arbejdsdag. Leonore arbejder videre med dette arrangement.

Desuden blev foreslået et arrangement med Katrine Louise Nielsen, fra KLN Copywriting, som også tidligere har holdt et foredrag i KS-regi. Et oplæg ville evt. kunne give inspiration til tekstskrivning og forskningsformidling.

**Vedr. punkt 5: Næste nyhedsbrev – emner og tidspunkt.**   
Et fint tidspunkt for næste nyhedsbrev kunne være til august, hvor resultatet af lønforhandlingerne vil være meldt ud.

**Vedr. punkt 6: Eventuelt**Ellen har modtaget nyt program vedrørende kurset ’Internationalt kompetenceløft i kommunikation og kulturforståelse’, der foregår i London. Programmet er allerede distribueret til AU-ansatte på Health, men kunne måske have interesse på andre fakulteter, da Statens Kompetencefond i år faktisk har bevilget midler til kurset, med begrundelsen at et lignende kursus ikke foregår i Danmark. Program vedlægges sammen med dette referat.

01.06.23/Ellen